

**Parakstīta vienošanās par Parādes ielas pārbūves projekta īstenošanu**

Tukuma novada Dome 2017.gada 13.novembrī parakstīja vienošanos ar Centrālo finanšu un līgumu aģentūru par Eiropas Savienības Reģionālās attīstības fonda (ERAF) projekta “Rūpnieciskās zonas attīstība Jauntukuma rajonā” īstenošanu Nr.3.3.1.0/17/I/007.

Projekts “Rūpnieciskās zonas attīstība Jauntukuma rajonā” 2017.gada 21.jūnijā tika iesniegts Centrālā finanšu un līgumu aģentūrā ierobežotas projektu iesniegumu atlases konkursā, saskaņā ar Ministru kabineta 2015.gada 13.oktobra noteikumiem Nr.593 “Darbības programmas “Izaugsme un nodarbinātība” 3.3.1.specifiskā atbalsta mērķa “Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām” īstenošanas noteikumi”. Centrālā finanšu un līgumu aģentūra kā sadarbības iestāde 2017.gada 16.oktobrī sniedza projektam pozitīvu atzinumu par nosacījumu izpildi, tas ir, projekts tika apstiprināts.

Projekta mērķis ir palielināt privāto investīciju apjomu Tukuma novadā, veicot ieguldījumus komercdarbības attīstībai nepieciešamajā publiskajā ielu infrastruktūrā, balstoties uz komersanta vajadzībām.

Lai sekmētu nodarbinātību un ekonomisko aktivitāti pašvaldībā, tiks uzlabota publiskā un tajā pašā laikā uzņēmējdarbības attīstībai nepieciešamā infrastruktūra, veicot Parādes ielas un tās krustojuma ar Jelgavas ielu pārbūvi Tukumā. Projekta īstenošanai paredzētas šādas darbības: ielas būvniecība, autoruzraudzība, būvuzraudzība un publicitātes pasākumi. Iepirkuma rezultātā jau 2016.gada 10.augustā tika noslēgts līgums ar “Strabag” SIA par būvprojekta izstrādi, autoruzraudzības veikšanu un būvdarbu izpildi. Būvprojekts “Parādes ielas posma Tukumā pārbūve” Tukuma novada būvvaldē akceptēts 2017.gada 19.maijā ar Nr.BIS/BV-7.2-2017-717.

Projekta darbību rezultātā sasniedzami šādi rādītāji: 10 jaunizveidotas darba vietas un 472 015 EUR piesaistītās investīcijas, kuru sasniegšanu nodrošinās 1 komersants (AS “Komforts”), kurš guvis labumu no projekta ietvaros veiktajām investīcijām infrastruktūrā.

Kopējās projekta izmaksas plānotas 681 317,40 EUR, tajā skaitā Eiropas Reģionālās attīstības fonda līdzfinansējums ir 430 777,82 EUR un Valsts budžeta dotācija 56498,95 EUR.

Projekts jāīsteno 6 mēnešu laikā no vienošanās par projekta īstenošanu parakstīšanas.

*Sagatavoja D.Zvagule, 15.11.2017.*